Alueiden komitean lausunto aiheesta "Komission tiedonanto neuvostolle ja Euroopan parlamentille ehdotuksesta direktiiviksi ja kahdesta ehdotuksesta suositukseksi kolmansien maiden kansalaisten maahanpääsyn helpottamisesta Euroopan yhteisössä suoritettavaa tieteellistä tutkimusta varten"

(2005/C 71/02)

ALUEIDEN KOMITEA, joka

OTTAA HUOMIOON komission tiedonannon neuvostolle ja Euroopan parlamentille ehdotuksesta direktiiviksi ja kahdesta ehdotuksesta suositukseksi kolmansien maiden kansalaisten maahanpääsyn helpottamisesta Euroopan yhteisössä suoritettavaa tieteellistä tutkimusta varten (KOM(2004) 178 lopullinen – 2004/0061 CNS – 2004/0062 CNS – 2004/0063 CNS),

OTTAA HUOMIOON komission 29. kesäkuuta 2004 Euroopan yhteisön perustamissopimuksen 265 artiklan ensimmäisen kohdan nojalla tekemän päätöksen pyytää aiheesta alueiden komitean lausunto,

OTTAA HUOMIOON työvaliokuntansa 15. kesäkuuta 2004 tekemän päätöksen antaa lausunnon valmistelu "ulkosuhteet" -valiokunnan tehtäväksi,

OTTAA HUOMIOON 16. toukokuuta 2002 hyväksymänsä lausunnon maahanmuuttopolitiikasta (komission tiedonanto neuvostolle ja Euroopan parlamentille laitonta maahanmuuttoa koskevasta yhteisestä politiikasta, KOM(2001) 672 lopullinen) ja turvapaikkapolitiikasta (ehdotus neuvoston direktiiviksi vähimmäisvaatimuksista siitä, milloin kolmansien maiden kansalaisia ja kansalaisuudettomia henkilöitä on pidettävä pakolaisina tai muuta kansainvälistä suojelua tarvitsevina henkilöinä, ja näiden henkilöiden asemasta, KOM(2001) 510 lopullinen – 2001/0207 CNS) (CdR 93/2002 fin) [1],

OTTAA HUOMIOON 20. marraskuuta 2002 hyväksymänsä lausunnon aiheesta "Vihreä kirja jäsenvaltioissa laittomasti oleskelevien henkilöiden palauttamista koskevasta yhteisön politiikasta" (KOM(2002) 175 lopullinen) (CdR 242/2002 fin) [2],

OTTAA HUOMIOON 20. marraskuuta 2002 hyväksymänsä lausunnon aiheesta "Muutettu ehdotus: neuvoston direktiivi oikeudesta perheenyhdistämiseen" (KOM(2002) 225 lopullinen – 1999/0258 CNS) (CdR 243/2002 fin) [3],

OTTAA HUOMIOON 9. huhtikuuta 2003 hyväksymänsä lausunnon aiheesta "Ehdotus: neuvoston direktiivi kolmansien maiden kansalaisten maahantulon ja oleskelun edellytyksistä opiskelua, ammatillista koulutusta tai vapaaehtoistyötä varten" (KOM(2002) 548 lopullinen – 2002/0242 CNS) (CdR 2/2003 fin) [4],

OTTAA HUOMIOON 17. kesäkuuta 2004 hyväksymänsä lausunnon aiheesta "Ehdotus: neuvoston päätös Euroopan pakolaisrahaston perustamisesta kaudelle 2005–2010" (KOM(2004) 102 lopullinen – 2004/0032 CNS) (CdR 80/2004 fin)

OTTAA HUOMIOON "ulkosuhteet" -valiokuntansa syyskuun 17. päivänä 2004 hyväksymän lausuntoluonnoksen CdR 168/2004 rev. 1, jonka esittelijä oli Närpiön kaupunginjohtaja Gustav Skuthälla (FI/ELDR),

hyväksyi 17. ja 18. marraskuuta 2004 pitämässään 57. täysistunnossa (marraskuun 17. päivän kokouksessa) yksimielisesti seuraavan lausunnon.

EHDOTUS NEUVOSTON DIREKTIIVIKSI KOLMANSIEN MAIDEN KANSALAISIIN SOVELLETTAVASTA ERITYISESTÄ MAAHANPÄÄSYMENETTELYSTÄ TIETEELLISTÄ TUTKIMUSTA VARTEN

1 Alueiden komitean kanta

Komitean arvio

Ehdotus direktiiviksi

1.1 Alueiden komitea kannattaa komission ehdotusta direktiiviksi jäljempänä olevin muutosehdotuksin.

1.2 Alueiden komitea korostaa olevan tärkeää, että toimiin, jotka koskevat kolmansien maiden kansalaisten maahantuloa ja oleskelua tieteellistä tutkimusta varten, yhdistetään myös muita toimia, jotta saavutetaan tavoite, jonka mukaan 3 prosenttia jäsenvaltioiden BKT:sta käytetään tutkimukseen kohdistuviin investointeihin vuosikymmenen loppuun mennessä. Näin ollen on mm. kannustettava nuoria tiedeuralle, lisättävä koulutusmahdollisuuksia ja liikkuvuutta tutkimuksen alalla sekä parannettava tutkijoiden uranäkymiä yhteisössä (johdanto-osan neljäs perustelukappale).

1.3 Alueiden komitea korostaa, että direktiivin täytäntöönpano ei saa kuitenkaan johtaa aivovuotoon kehitysmaissa tai kehittyvissä maissa. Kokonaisvaltaisen maahanmuuttopolitiikan luomiseksi on yhteistyössä lähtömaiden kanssa kehitettävä jatkotoimia, joilla pyritään tukemaan tutkijoiden palaamista lähtömaihinsa ja edistämään tutkijoiden liikkumista. AK pitää tärkeänä, että vuoden 2004 loppuun mennessä tehdään konkreettisia ehdotuksia neuvoston 19. toukokuuta 2003 esittämän kehotuksen mukaisesti (johdanto-osan kuudes perustelukappale).

1.4 Alueiden komitea pitää asianmukaisena, että tutkijoilta ei maahantulo- ja oleskeluluvan lisäksi edellytetä työlupaa. Direktiivissä säädettyjen menettelyjen lisäksi tavanomaiset maahantulo- ja oleskelumahdollisuudet ovat kuitenkin merkityksellisiä esimerkiksi väitöskirjaa valmisteleville tutkijoille, jotka tekevät tutkimusta opiskelijan statuksella, sillä he eivät kuulu käsillä olevan direktiivin soveltamisalaan (johdanto-osan seitsemäs perustelukappale).

1.5 Alueiden komitea kannattaa ehdotusta, jossa tutkimusorganisaatioille annetaan keskeinen rooli tutkijoiden maahanpääsyä ja oleskelua koskevassa menettelyssä. Tällöin on kuitenkin erittäin tärkeää, että tutkimusorganisaation ja viranomaisten välinen vastuun- ja tehtävien jako on yksiselitteinen, jotta vältytään mm. turhilta päällekkäisyyksiltä ja epäonnistuneilta byrokraattisilta ratkaisuilta. AK korostaa, että oikeusvarmuuden kannalta on tärkeää laatia selvät säännöt kullekin osapuolelle kuuluvasta toimivallasta. Tutkimusorganisaatioiden ja viranomaisten välisen yhteistyön ei pidä myöskään rajoittaa viranomaisten laillista oikeutta suorittaa valvonta- ja tarkastustoimenpiteitä (johdanto-osan kahdeksas perustelukappale).

1.6 Alueiden komitea kiinnittää huomiota vastaanottosopimuksen ratkaisevaan merkitykseen maahanpääsymenettelyssä. Vastaanottosopimuksessa tutkija sitoutuu saattamaan loppuun tutkimushankkeen ja organisaatio sitoutuu vastaanottamaan tutkijan edellyttäen, että tutkijalle myönnetään oleskelulupa. Koska vastaanottosopimus on tutkijan maahanpääsyn edellytys, tulee sen sisältää kaikki tapauksen ratkaisemisen kannalta olennaiset tiedot. Myös tutkimushankkeesta on annettava yksityiskohtaiset tiedot, jotta tutkimusorganisaatio ja poikkeustapauksissa myös toimivaltainen viranomainen voivat arvioida tietoja. AK katsoo, että nämä näkökohdat on otettu direktiivissä huomioon asianmukaisella tavalla (johdanto-osan yhdeksäs perustelukappale).

1.7 Alueiden komitea toteaa, että tutkimusorganisaation laaja taloudellinen vastuu kustannuksista, joita tutkija mahdollisesti aiheuttaa jäsenvaltiossa oleskelunsa aikana, saattaa aiheuttaa muutoksia maahantulo- ja oleskelukäytäntöihin. Komitea korostaa, että tutkijoiden oleskelu-, terveydenhoito- ja paluukustannuksiin sisältyvät menoerät sekä taloudellisen vastuun alkamisajankohta on määriteltävä riittävän tarkasti (johdanto-osan kymmenes perustelukappale).

1.8 Alueiden komitea pitää tutkijan määritelmää tarkoituksenmukaisena. Se mahdollistaa direktiivin laajan soveltamisen käsitettä tulkittaessa. Kyseiseltä henkilöltä ei esimerkiksi edellytetä, että hän on toiminut lähtömaassaan nimenomaan tutkijana. Maahantulon ja oleskelun tarkoituksena tulee kuitenkin olla tutkimusprojektin toteuttaminen, minkä yhteydessä sallitaan myös opettaminen korkea-asteen oppilaitoksissa (johdanto-osan yhdestoista perustelukappale).

1.9 Alueiden komitea katsoo, että tutkimusorganisaatiokäsite on määritelty asianmukaisesti. Jotta voitaisiin saavuttaa tavoite, jonka mukaan 3 prosenttia BKT:sta tulee käyttää tutkimukseen kohdistuviin investointeihin, on myös yksityissektorin laitokset ja yritykset sisällytettävä määritelmään. Olennaista on, että organisaatio tekee tutkimusta ja että se jäsenvaltio, jonka alueella organisaatio sijaitsee, on hyväksynyt organisaation (2 artikla).

1.10 Alueiden komitea korostaa, että on tärkeää ottaa huomioon alue- ja paikallisviranomaisten näkökannat niiden tutkimusorganisaatioiden ennakkohyväksynnässä, jotka haluavat ottaa vastaan kolmansista maista tulevia tutkijoita (4 artikla).

1.11 Alueiden komitea kannattaa jäsenvaltioiden mahdollisuutta kieltäytyä uusimasta tutkimusorganisaation lupaa tai peruuttaa se kokonaan. Mahdollisuuteen voidaan turvautua, kun tutkimusorganisaatio ei enää täytä 4 artiklan 2–7 kohdassa esitettyjä ehtoja tai jos tutkija ei enää täytä 5 ja 6 artiklassa esitettyjä ehtoja tai jos tutkimusorganisaatio on tehnyt vastaanottosopimuksen sellaisen kolmannen maan kansalaisen kanssa, johon jäsenvaltio on soveltanut 8 artiklan 1 kohtaa. AK uskoo, että seuraamuksien mahdollisuus lisää halukkuutta noudattaa tarkkaan direktiivin säännöksiä, jolloin sillä on lisäksi ennaltaehkäisevä vaikutus (4 artikla).

1.12 Alueiden komitea pitää tärkeänä, että tutkijalla on oleskeluluvan ja voimassa olevien matkustusasiakirjojen turvin mahdollisuus toteuttaa osa tutkimushankkeesta toisen jäsenvaltion alueella edellyttäen, ettei siitä ole haittaa yleiselle järjestykselle ja turvallisuudelle tai kansanterveydelle. Kun otetaan huomioon kyseisen tutkimuksen osan suorittamiseen tarvittava aika, uusi vastaanottosopimus voidaan katsoa tarpeelliseksi. Tutkijalle myönnetään oleskelulupa toisessa jäsenvaltiossa kyseisen vastaanottosopimuksen perusteella. AK pitää tarkoituksenmukaisena helpottaa ja lisätä liikkuvuutta myös EU:n sisällä, sillä sen voidaan katsoa parantavan kansainvälistä kilpailukykyä (13 artikla).

1.13 Alueiden komitea pitää menettelyn nopeuden takaamisen kannalta tarpeellisena, että toimivaltaisilla viranomaisilla on velvollisuus tehdä maahanpääsyä tai oleskeluluvan uusimista koskeva päätös 30 päivän kuluessa hakemuksen jättämisestä. AK korostaa lisäksi, että oikeusturvan huomioon ottamiseksi on viranomaistoimissa pyrittävä yhdenmukaisuuteen ja ennakoitavuuteen ratkaistaessa, milloin hakemusta on pidettävä erityisen monimutkaisena, koska määräaikaa voidaan sellaisissa tapauksissa pidentää (15 artikla).

Ehdotus neuvoston suositukseksi kolmansien maiden kansalaisten maahanpääsyn helpottamiseksi Euroopan yhteisössä suoritettavaa tieteellistä tutkimusta varten

1.14 Alueiden komitea pitää suosituksessa mainittuja toimia tärkeänä, jotta direktiivin täytäntöönpanosta johtuviin velvollisuuksiin ja sääntöihin voidaan mukautua vähitellen.

1.15 Alueiden komitea kiinnittää huomiota esimerkiksi suositukseen siitä, että tutkijoilta ei vaadittaisi työlupaa tai että se myönnettäisiin heille automaattisesti, mikä lyhentänee hakemusten käsittelyaikoja. Kun otetaan huomioon, että tutkijoiden tarve Euroopan unionissa on pitkäaikainen ja määrältään suuri, on lisäksi perusteltua, että työ- ja oleskeluluville asetetaan aikarajoituksia ainoastaan, mikäli se on tarpeen lähtömaan tarpeiden huomioon ottamiseksi (suosituksen 1a, 1c ja 2b kohta).

1.16 Alueiden komitea korostaa olevan tärkeää, että tutkimusorganisaatiot otetaan jo varhaisessa vaiheessa mukaan tutkijoiden maahanpääsymenettelyyn, jotta tutkimusorganisaatioiden ja toimivaltaisten viranomaisten välille voidaan luoda keskinäinen luottamus ja mahdollisimman toimiva yhteistyösuhde (suosituksen 2c kohta).

1.17 Alueiden komitea kannattaa suositusta edistää perheenyhdistämistä, sillä se ei aiheesta annetun direktiivin mukaan ole pakollista. Perheenyhdistämistä voidaan edistää esimerkiksi siten, että sitä koskevan hakemuksen jättäminen sallitaan jäsenvaltioon saapumisen jälkeen. AK korostaa myös, että perheenjäsenten maahanpääsyä koskevat hakemukset on tärkeää käsitellä nopeasti. Tutkijan perheenjäsenille mahdollisesti koituvat maahanpääsyvaikeudet saattavat estää tutkijoita hakeutumasta unionin jäsenvaltioihin (suosituksen 3a, 3b ja 3d kohta).

Ehdotus neuvoston suositukseksi Euroopan yhteisöön tieteellistä tutkimusta varten tuleville kolmansien maiden tutkijoille lyhytaikaiseen oleskeluun tarkoitettuja yhtenäisiä viisumeja koskevien jäsenvaltioiden myöntämismenettelyjen helpottamiseksi

1.18 Alueiden komitea pitää tärkeänä, että jäsenvaltiot hyödyntävät laajasti mahdollisuutta myöntää toistuvaisviisumeja. Kilpailusyistä on lisäksi tarkoituksenmukaista, että viisumien voimassaoloajassa otetaan huomioon tutkimushankkeen kesto. Tällaisilla käytännön ratkaisuilla pyritään lisäämään unionin vetovoimaa maailmanlaajuisessa kilpailutilanteessa (suosituksen 2 kohta).

1.19 Alueiden komitea pitää tärkeänä, että jäsenvaltiot ottavat huomioon suosituksessa määritellyt periaatteet tutkijoiden liikkuvuuden helpottamiseksi, sillä tutkijoiden on usein matkustettava maasta toiseen lyhytaikaista oleskelua varten. Näin ollen on perusteltua olettaa, että tutkijat, jotka hakeutuvat Euroopan unioniin, toimivat vilpittömässä mielessä, minkä tulisi vaikuttaa myös tutkijoiden velvollisuuteen esittää todisteita viisumihakemuksen yhteydessä (suosituksen 3 kohta).

2 Alueiden komitean suositukset (muutosehdotukset)

Suositus 1

Johdanto-osan kahdeksas perustelukappale (sivu 24)

Komission ehdotus | AK:n muutosehdotus |

Tutkijoille tarkoitettu erityismenettely perustuu tutkimusorganisaatioiden ja jäsenvaltioiden toimivaltaisten maahanmuuttoviranomaisten yhteistyöhön, jossa tutkimusorganisaatioille annetaan keskeinen rooli maahanpääsymenettelyssä kolmansien maiden tutkijoiden maahanpääsyn ja yhteisön alueella oleskelun helpottamiseksi ja menettelyn nopeuttamiseksi. Samalla säilytetään ennallaan jäsenvaltioiden toimivaltuudet ulkomaalaishallinnon alalla. | Tutkijoille tarkoitettu erityismenettely perustuu tutkimusorganisaatioiden ja jäsenvaltioiden toimivaltaisten maahanmuuttoviranomaisten yhteistyöhön, jossa tutkimusorganisaatioille annetaan keskeinen rooli maahanpääsymenettelyssä kolmansien maiden tutkijoiden maahanpääsyn ja yhteisön alueella oleskelun helpottamiseksi ja menettelyn nopeuttamiseksi. Samalla säilytetään ennallaan jäsenvaltioiden poliisi- ja muiden viranomaisten toimivaltuudet ulkomaalaishallinnon alalla. |

Perustelu

Tutkimusorganisaatioiden osallistumisen ei pidä merkitä sitä, että toimivaltaisilta viranomaisilta riistetään oikeus suorittaa ulkomaalaishallintoon liittyviä tehtäviä. Koska kyseiset tehtävät eivät kuulu pelkästään poliisiviranomaisille, on aiheellista mainita myös muiden viranomaisten valvontatoimet ulkomaalaishallinnon alalla. Tyhjentävä luettelo kyseisistä yhteisön alueella toimivista viranomaisista ei liene tarpeen.

Suositus 2

4 artiklan 1 kohta (sivu 27)

Komission ehdotus | AK:n muutosehdotus |

Tutkimusorganisaation, joka haluaa hyödyntää direktiivissä määriteltyä maahanpääsymenettelyä tutkijan vastaanottamiseksi, on ensin saatava tähän sen jäsenvaltion hyväksyntä, jossa organisaatio sijaitsee. | Tutkimusorganisaation, joka haluaa hyödyntää direktiivissä määriteltyä maahanpääsymenettelyä tutkijan vastaanottamiseksi, on ensin saatava tähän sen jäsenvaltion hyväksyntä, jossa organisaatio sijaitsee. Hyväksynnässä on otettava huomioon alue- ja paikallisnäkökohdat pyrkimällä siihen, että kyseisenlaisten tutkimusorganisaatioiden maantieteellinen sijainti on tarkoituksenmukainen. |

Perustelu

Lisäys on tarpeen, jotta voidaan korostaa, että päätöksenteon kannalta merkityksellisten tekijöiden kokonaisvaltaisessa arvioinnissa on tärkeää ottaa huomioon myös alue- ja paikallisnäkökohdat.

Suositus 3

15 artiklan 2 kohta (sivu 32)

Komission ehdotus | AK:n muutosehdotus |

Päätös oleskelulupahakemuksen hylkäämisestä tai oleskeluluvan muuttamisesta, uusimatta jättämisestä tai peruuttamisesta on perusteltava. Tiedonannossa on mainittava, miten asianomainen voi hakea päätökseen muutosta ja missä ajassa tämä on tehtävä. | Päätös oleskelulupahakemuksen hylkäämisestä tai oleskeluluvan muuttamisesta, uusimatta jättämisestä tai peruuttamisesta on perusteltava. Tiedonannossa on mainittava, miten asianomainen voi hakea päätökseen muutosta ja missä ajassa tämä on tehtävä. Tiedonantoon tulee sisältyä muutoksenhakua koskevia ohjeita, mukaan luettuina valituskirjelmän sisältöä, liitteitä, valitusaikaa sekä valituselintä koskevat tiedot. |

Perustelu

Oikeusturvaan liittyvät näkökohdat edellyttävät, että henkilön velvollisuuksia ja oikeuksia koskevista päätöksistä käy selvästi ilmi, miten henkilön tulee toimia saadakseen päätöksen uudelleenharkintaan.

Bryssel 17. marraskuuta 2004

Alueiden komitean

puheenjohtaja

Peter Straub

[1] EYVL C 278, 14.11.2002, s. 44.

[2] EUVL C 73, 26.3.2003, s. 13.

[3] EUVL C 73, 26.3.2003, s. 16.

[4] EUVL C 244, 10.10.2003, s. 5.

--------------------------------------------------